b"\n_START_ARTICLE_\nReial Alc\xc3\xa0sser de Madrid\n_START_SECTION_\nOr\xc3\xadgens\n_START_PARAGRAPH_\nL'alc\xc3\xa0sser madrileny tingu\xc3\xa9 els seus or\xc3\xadgens en \xc3\xa8poca musulmana. No hi ha moltes refer\xc3\xa8ncies a Madrid en aquesta \xc3\xa8poca, per b\xc3\xa9 existeixen diverses teories, una de les m\xc3\xa9s esteses \xc3\xa9s la de la creaci\xc3\xb3 d'un assentament militar i que va anar evolucionant amb els anys a partir de diferents construccions militars. Possiblement constaria d'una talaia de vigil\xc3\xa0ncia i una medina per acollir-hi a la poblaci\xc3\xb3 civil, per q\xc3\xbcestions de protecci\xc3\xb3. Per tant era el centre de la petita poblaci\xc3\xb3 que llavors representava Madrid, d'on partia l'antiga muralla.\n_START_SECTION_\nConquesta castellana\n_START_PARAGRAPH_\nL'any 1085, durant el regnat d'Alfons VI, Madrid pass\xc3\xa0 a mans castellanes pac\xc3\xadficament, i permet\xc3\xa9 que les edificacions de la poblaci\xc3\xb3 no sofrissin els efectes b\xc3\xa8l\xc2\xb7lics. Amb el temps, quan els primers reis hi comen\xc3\xa7aren a fer estada, en el segle XIV, la poblaci\xc3\xb3 comen\xc3\xa7\xc3\xa0 a canviar el seu car\xc3\xa0cter de fortalesa i s'an\xc3\xa0 adequant als gustos dels monarques. Cada vegada m\xc3\xa9s s'an\xc3\xa0 convertint en una de les seus favorites dels Trast\xc3\xa0mara, on se celebraren a vegades Corts de Castella o el casament d'Enric IV i Joana de Portugal._NEWLINE_Les primeres reformes de les que es tenen refer\xc3\xa8ncia escrita s\xc3\xb3n de 1434, durant el regnat de Joan II. La reforma es realitz\xc3\xa0 per tal d'alliberar espai a l'ala est. Es conserv\xc3\xa0 l'organitzaci\xc3\xb3 en planta quadrada amb el pati al centre, torres quadrades a les cantonades i semicirculars en els llen\xc3\xa7os._NEWLINE_Durant la Guerra civil castellana fou capturat per Diego L\xc3\xb3pez Pacheco, marqu\xc3\xa8s de Villena, aliat de Joana la Beltraneja, fins al 1477, en qu\xc3\xa8 fou recuperat pels Reis Cat\xc3\xb2lics i on s'establiren durant llargues temporades.\n_START_SECTION_\nPer\xc3\xadode Habsburg\n_START_PARAGRAPH_\nEls Habsburg feren reformes i ampliacions de l'alc\xc3\xa0sser en diverses ocasions. _NEWLINE_La primera reforma important la man\xc3\xa0 realitzar Carles I el 1537 a Luis Vega i Alonso de Covarrubias. Es dugu\xc3\xa9 a terme una remodelaci\xc3\xb3 interna de l'estructura, la regularitzaci\xc3\xb3 del pati central \xe2\x80\x94el del rei\xe2\x80\x94 i la construcci\xc3\xb3 d'un nou pati \xe2\x80\x94de la reina\xe2\x80\x94 a l'altra banda de la capella central; a m\xc3\xa9s a m\xc3\xa9s, va donar-li un nou estil renaixentista m\xc3\xa9s acord a l'\xc3\xa8poca. Al final de l'ampliaci\xc3\xb3, l'alc\xc3\xa0sser ocupava el doble d'espai que abans i s'hi havia fet una nova fa\xc3\xa7ana al sud flanquejada per dues torres. _NEWLINE_Durant el regnat de Felip II, en qu\xc3\xa8 s'estableix la capitalitat de Madrid el 1561, el palau pren una nova funci\xc3\xb3, que fou la d'acollir la burocr\xc3\xa0cia i serveis de govern de la vila i la cort. Aix\xc3\xad doncs, la primera planta comen\xc3\xa7ar\xc3\xa0 a adequar-se per aquests usos. A m\xc3\xa9s a m\xc3\xa9s, cal destacar tamb\xc3\xa9 l'aparici\xc3\xb3 de les noves cases i departaments dedicats als membres de la fam\xc3\xadlia reial. Sembla que en les obres d'adequaci\xc3\xb3 de l'alc\xc3\xa0sser a aquests usos, no an\xc3\xa0 conjuntament amb el seu embelliment, tot i que s\xc3\xad que es feren obres de conservaci\xc3\xb3 i restauraci\xc3\xb3._NEWLINE_El 1605 Felip III va retorna la capital a Madrid. Amb motiu de celebraci\xc3\xb3 de tal esdeveniment, la vila va realitzar una nova estan\xc3\xa7a per a la reina i una nova fa\xc3\xa7ana m\xc3\xa9s regular i sim\xc3\xa8trica d'acord amb els gustos de l'\xc3\xa8poca de comen\xc3\xa7aments del barroc, fetes per Francisco de Mora. L'obra s'inici\xc3\xa0 el 1608 i s'allarg\xc3\xa0 durant anys fins a la d\xc3\xa8cada del 1630, en qu\xc3\xa8 es realitzaren diverses obres a part de les esmentades, amb nombroses modificacions del projecte inicial, com la millora de la fa\xc3\xa7ana per a donar-li un toc m\xc3\xa9s urb\xc3\xa0 de Juan G\xc3\xb3mez de Mora. A partir de llavors, Felip IV abandon\xc3\xa0 l'activitat constructiva del Palau del Buen Retiro fins a 1639, en qu\xc3\xa8 torn\xc3\xa0 a fer reformes, aquesta vegada en els interiors. Durant el regnat de Carles II s'acaba totalment la fa\xc3\xa7ana._NEWLINE_Al final del regnat de Felip IV i durant el de Carles II, malgrat que exteriorment el palau havia canviat, interiorment continuava tenint la seva estructura antiga d'origen medieval. Es conservaven encara molt\xc3\xadssims passadissos i corredors que connectaven l'alc\xc3\xa0sser subterr\xc3\xa0niament amb depend\xc3\xa8ncies de l'exterior, permetent els moviments dels cortesans amb discreci\xc3\xb3.\n_START_SECTION_\nDestrucci\xc3\xb3\n_START_PARAGRAPH_\nEl dia de la revetlla de Nadal de l'any 1734, regnant ja el primer Borb\xc3\xb3 Felip V, es produ\xc3\xad un incendi en l'habitaci\xc3\xb3 del pintor de la cort Jean Ranc, probablement a causa del foc enc\xc3\xa8s d'una xemeneia que s'havien deixat uns mossos de palau i que comen\xc3\xa7\xc3\xa0 a cremar cortines, i molt\xc3\xadssims dels elements de fusta que componien l'alc\xc3\xa0sser, on s'inclo\xc3\xafa la mateixa estructura. Segons el relat de F\xc3\xa9lix de Salabert, es va donar l'alarma vers les mitjanit, per\xc3\xb2 pel clima festiu de la nit no s'hi va donar una resposta immediata i el repic de campanes que tocaven a foc foren confosos.  Tanmateix, en saber-se la pres\xc3\xa8ncia del foc, el personal de palau comen\xc3\xa7\xc3\xa0 a intentar salvar tots els tresors que hi havia dins de l'alc\xc3\xa0sser: or, plata, joies, l'aixovar dels infants, etc. _NEWLINE_El m\xc3\xa9s valu\xc3\xb3s eren les pintures que conformaven part de la col\xc2\xb7lecci\xc3\xb3 reial des de l'\xc3\xa8poca de Carles I i Felip II: obres de Tici\xc3\xa0, Tintoretto, Ribera, D\xc3\xbcrer, Leonardo... tamb\xc3\xa9 nombroses obres de l'\xc3\xa8poca de Felip IV, principalment de Vel\xc3\xa1zquez i Rubens; i de Carles II, amb autors com Lucas Jord\xc3\xa1n, Coello i Carre\xc3\xb1o de Miranda. Es cremaren un total de 500 llen\xc3\xa7os, entre molts altres elements art\xc3\xadtstics, per\xc3\xb2 se salvaren 1.038. Cal destacar que no es deix\xc3\xa0 participar en la poblaci\xc3\xb3 de Madrid en l'extinci\xc3\xb3 de l'incendi per por al saqueig, nom\xc3\xa9s ho feren uns frares del convent de Sant Gil. _NEWLINE_L'alc\xc3\xa0sser crem\xc3\xa0 durant quatre dies i qued\xc3\xa0 redu\xc3\xaft a runes. Felip V, a qui mai li havia agradat el vell alc\xc3\xa0sser dels \xc3\x80ustries i s'havia instal\xc2\xb7lat al Buen Retiro, f\xc3\xa9u edificar a sobre d'aquell solar un nou palau en el pur estil del Palau de Versalles."